B. Bugár, podpredseda NR SR: (2005-12-15):
V rokovaní pokračujeme prvým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotných pracovníkoch,  stavovských organizáciách v zdravotníctve a o zmene a doplnení niektorých zákonov (tlač 1385). Dávam slovo poslankyni Zuzane Martinákovej, aby za skupinu poslancov návrh zákona uviedla. Nech sa páči. Z. Martináková, poslankyňa: Vážený pán predsedajúci, kolegyne, kolegovia, predkladáme malú novelu zákona, ktorým sa mení a dopĺňa zákon o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. Ide o krátku novelu, ktorá má celkom šesť bodov. Tri z nich považujeme za dôležité. Prvá časť alebo prvý novelizačný bod sa týka jedného bodu, ktorý sa presadil v takzvaných reformných zákonoch ministra Zajaca, a týka sa práva na štrajk zdravotníckych pracovníkov, kde bolo teda zakotvené, že o tomto štrajku a o jeho zákonnosti rozhoduje vláda, čo považujeme za rozpor s Ústavou Slovenskej republiky. Chcem len pripomenúť, že sme  skupina poslancov podala podnet na Ústavný súd. V štyroch bodoch namieta rozpor s ústavou v prípade šestice zdravotných zákonov z dielne ministra Zajaca, a toto je jeden z bodov. Okrem toho existuje už podobný výrok Ústavného súdu, ktorý vyhovel veľmi podobnému podaniu, čiže je veľká pravdepodobnosť, že Ústavný súd aj v tomto prípade rozhodne v prospech navrhovateľov, a preto v tejto novele navrhujeme upraviť tento bod tak, aby bol v súlade s ústavou a predísť tým aj rozhodnutiu Ústavného súdu. Druhý bod sa rovnako týka podania na Ústavný súd a týka sa bezúhonnosti zdravotníckych pracovníkov, kde terajšia právna norma umožňuje odňatie licencie pre zdravotníckeho pracovníka lekára, ktorý sa niekedy veľmi dávno v minulosti dopustil aj neúmyselného trestného činu a dnes podľa platných právnych noriem mu je odnímaná licencia, čo takisto podľa iného rozhodnutia Ústavného súdu je s veľkou pravdepodobnosťou v rozpore s ústavou a prijatím týchto dvoch bodov by sme vlastne predišli tomu, aby Ústavný súd o nich rozhodoval. Za najdôležitejší považujeme bod alebo paragraf pod bodom 4, ktorý hovorí o tom, že akcie transformovaného zdravotníckeho zariadenia vláda prednostne prevedie na právnickú osobu s plnou majetkovou účasťou zdravotníckych pracovníkov, ktorí sú zamestnancami transformovaného zdravotníckeho zariadenia na základnom imaní tejto právnickej osoby. Myslím si, že situácia, aká nastala v zdravotníctve po spustení takzvanej reformy zdravotníctva naozaj otvára cestu k tomu, aby zdravotnícke zariadenia preberali finančné skupiny, ktoré sú jednoznačne uprednostňované v tomto procese a tí zdravotnícki pracovníci, respektíve tie zdravotnícke zariadenia, ktoré v uplynulých rokoch preukázali, že sú schopní dostať sa z červených čísel, že sa prestali zadlžovať, a to aj za cenu znižovania vlastných platov, za cenu tvrdej driny, manažmentov týchto nemocníc a zamestnancov týchto nemocníc, sa jednoducho k zariadeniam, v ktorých pracujú, nedostanú. Chceme tým nastaviť akúsi hrádzu tomu trendu, ktorý dnes predáva vo veľkom zdravotnícke zariadenia do rúk záujmových finančných skupín a uchádzame sa v tomto zmysle o vašu podporu. V novele je ešte jeden bod, ktorý sa týka odsunutia  účinnosti zavedenia pravidiel, veľmi prísnych pravidiel na získanie kvality pre všetky zdravotnícke zariadenia, ale túto oblasť už riešil aj pán minister Zajac, ktorý pochopil, že podmienky, ktoré stanovil, sú nesplniteľné, takže potom v druhom čítaní ten šiesty bod by sme upravili vo výboroch. Uvedomujeme si, že táto oblasť je už do značnej miery upravená. Ďakujem pekne za pozornosť.